钦定古今图书集成/明伦汇编/皇极典/第228卷 > 辽
## 钦定古今图书集成/明伦汇编/皇极典/第228卷 > 辽

### 太祖

按《辽史太祖本纪》：“太祖五年五月，皇弟剌葛、迭剌寅
底石、安端谋反。安端妻粘睦姑知之，以告，得实，上不
忍加诛，乃与诸弟登山刑牲，告天地为誓，而赦其罪，
出剌葛为迭剌部夷离菫，封粘睦姑为晋国夫人。
六年秋七月丙午，亲征术不姑，降之，命弟剌葛分兵
攻平州。冬十月戊寅，剌葛破平州还，复与迭剌、寅底
石”、安端等反。壬辰，还次北阿鲁山，闻诸弟以兵阻道，
引军南趍十七泺，是日，燔柴。翼日，次七渡河，诸弟各
遣人谢罪，上犹矜怜，许以自新。神册四年九月，征
乌古部，道闻皇太后不豫，一日驰六百里还侍太后
病间，复还军中。按《刑法志》，太祖初年，庶事草创，犯
罪者量轻重决之。岁癸酉，下诏曰：“朕自北征以来，四
方狱讼，积滞颇多。今休战息民，群臣其副朕意详决
之，无或冤枉。”乃命北府宰相萧敌鲁等分道疏决。有
辽钦恤之意，昉见于此。神册六年，上谓侍臣曰：“凡
国家庶务，钜细各殊，若宪度不明，则何以为治？群下
亦何由知禁？”乃诏大臣定律令，仍置锺院，以达民冤。

### 太宗

按《辽史太宗本纪》。“天显十年冬十一月丙午，幸弘福
寺。见观音画像。乃大圣皇帝、应天皇后及人皇王所
施。顾左右曰：‘昔与父母兄弟聚观于此。岁时未几。今
我独来。悲叹不已。乃自制文题于壁，以及追感之意。
读者悲之’。”会同五年六月丁丑，闻皇太后不豫。上
驰入侍，汤药必亲尝。仍告太祖庙。幸菩萨堂，饭僧五
万“人，七月乃愈。”按《本纪》赞：太宗甫定多方，远近向
化。建国号，备典章。至于釐庶政，阅名实，录囚徒，教耕
织，配鳏寡。求直言之士，得郎君海思，即擢宣徽。嘉唐
张敬达忠于其君，卒以礼葬。辄游豫而纳三克之请，
悯士卒而下休养之令。亲征晋国，重贵面缚。斯可谓
威德兼弘，英略间见者矣。入汴之后，无几微之骄，有
三失之训。《传》称郑伯之善处胜，《书》进《秦誓》之能悔过，
太宗盖兼有之。

### 世宗

按《辽史世宗本纪》，“帝内宽外严，乐施予，人望归之。”
按《本纪》赞，世宗孝友宽慈，有君人之度。

### 穆宗

按《辽史穆宗本纪》：应历七年十二月丁巳，诏大臣曰：
“有罪者法当刑，朕或肆怒，滥及无辜，卿等切谏，无或
面从。”十九年正月乙巳，诏太尉化哥曰：“朕醉中处
事有乖，无得曲从，酒解可覆奏。”

### 圣宗

按《辽史圣宗本纪赞》：“圣宗践阼四十九年，理冤滞，举
才行，察贪残，抑奢僭，录死事之子孙，赈诸部之贫乏，
责迎合不忠之罪，却高丽女乐之归。辽之诸帝，在位
长久，令名无穷，其唯圣宗乎！”按《刑法志》：“圣宗冲年
嗣位，睿智皇后称制，留心听断，尝劝帝宜宽法律。帝
壮，益习国事，锐意于治。当时更定法令凡十数事，多
合”人心。其用刑又能详慎。旧法，死囚尸市三日，至是
一宿即听收瘗。统和中，南京及易、平二州以狱空闻。
至开泰五年，诸道皆狱空，有刑措之风。

### 兴宗

按《辽史兴宗本纪赞》，兴宗即位，边鄙不耸，政治内修。
亲策进士，大修条制。下至士庶，得陈便宜。求治之志
切矣。按《刑法志》：重熙二年上谕曰：“犯罪而悔过自
新者，亦有可用之人。一黥其面，终身为辱。朕甚悯焉。”
后犯终身徒者，止刺颈。五年。有群牧人窃易官印，以
马与人者，法当死。帝曰：“一马杀二人，不亦甚乎。减死
论。”又有兄弟犯彊盗当死。以弟从兄。且俱无子。特原
其弟。

### 道宗

按《辽史道宗本纪赞》，道宗初即位，求直言，访治道，劝
农兴学，救菑恤患，粲然可观。按《刑法志》：清宁四年，
诏左夷离毕曰：“比诏外路死刑听所在官司即决，然
恐未能悉其情，或有枉者。自今虽已款伏，仍令附近
官司覆问，无冤然后决之，有冤者即具以闻。”咸雍元
年，诏狱囚无家者给以粮。